SKRIFTLIG FORESPØRGSEL E-3008/01

af Antonio Mussa (UEN), Cristiana Muscardini (UEN)og Mauro Nobilia (UEN) til Kommissionen

(29. oktober 2001)

Om: Pest i Kasakhstan og risiko i Europa og Amerika

Allerede i den romerske oldtid bredte pesten sig til Europa og siden hen spredtes den i 1347-1348 i hele Middelhavsområdet, men også i Europa og Nordafrika med genovesiske skibe på hjemrejse fra Sortehavet samt med det mongolske imperiums hurtige og bevægelige tropper, som førte bakterien med sig via rottelopper, der sad fast på heste og saddeltasker tilhørende soldater, som kom fra de fjerntliggende egne, som er permanente udklækningssteder for pest.

Den aktuelle historiske situation med storstilede militæroperationer i områder med sundhedsrisiko kan få pestepidemier til at bryde ud igen, selv om soldater og det sundhedspersonale, som allerede befinder sig i området, er beskyttet gennem vaccinationer og andre forebyggende foranstaltninger, hvilket imidlertid ikke kan forhindre, at der i laboratorier vil kunne findes bakteriestammer, som er meget mere smitsomme end den oprindelige stamme.

Desuden vil der være en risiko for spredning, når soldaterne og hjælearbejderne vender hjem.

Uanset hvilken type pest, der er tale om byldepest, lungepest eller septikæmisk pest er det afgørende, at den rigtige diagnose stilles hurtigt, for at der kan sættes ind med en behandling, der kan føre til helbredelse og til forebyggelse af sygdommen.

Kan Kommissionen på denne baggrund svare på følgende:

1. Vil Kommissionen nedsætte et undersøgelsesudvalg, som omgående skal indkredse enhver form for risiko for en epidemi, afdække mulig oprindelse, som kan skyldes hygiejniske og sundhedsmæssige forhold eller være forsætlig (f.eks. planlagt bakteriologisk krigsførsel) og undersøge muligheden for at sætte ind med bistand til Kasakhstan og alle andre lande, som er involveret i Centralasien, som led i humanitære aktioner?

2. Vil Kommissionen nedsætte et overvågningsudvalg, som skal finde frem til foranstaltninger, der kan imødegå enhver form for smittefare?

Svar afgivet på Kommissionens vegne af David Byrne

(11. december 2001)

Pest anses for en alvorlig indført sygdom i Kommissionens beslutning nr. 2000/96/EF af 22. december 1999(1), og er derfor en af de sygdomme, der gradvis skal dækkes af Fællesskabets net til overvågning af overførbare sygdomme, som blev oprettet i henhold til Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(2).

Generaldirektoratet for sundhed og forbrugerbeskyttelse medvirker til epidemiologisk overvågning og kontrol med overførbare sygdomme og andre trusler mod folkesundheden ved at give finansiel støtte til ledende strukturer i medlemsstaterne og ved at koordinere fremskudte advarsels- og reaktionsaktiviteter i de nationale myndigheder, der har ansvaret for folkesundheden. Blandt andre initiativer har Kommissionen opnået en aftale med medlemsstaterne om vedtagelse af harmoniserede definitioner for overførbare sygdommes tilstedeværelse, herunder også pest, med henblik på at forbedre sammenligneligheden af overvågningsdata.

Kommissionen er i lyset af de seneste begivenheder fuldt ud klar over den forøgede risiko for epidemier af overførbare sygdomme, herunder forsætlig udlægning af biologiske agenser. De offentlige sundhedsmyndigheder har derfor indledt flere aktioner med henblik på at opbygge kapacitet og styrke koordineringen af beredskabet på nationalt plan og på fællesskabsplan med det det sigte at etablere en europæisk beredskabsplan for farlige epidemier.

(1) EFT L 28 af 3.2.2000.

(2) EFT L 268 af 3.10.1998.